Heger, Eduard, podpredseda vlády a minister financií SR (2020-06-04):
Ďakujem veľmi pekne. Takže, vážený pán predsedajúci, dovolím si odpovedať na otázku pána Šudíka a otázka bola: „Vážený pán predseda vlády, aké sú aktuálne priority v boji proti korupcii?“ Vážený pán poslanec, podľa Programového vyhlásenia vlády Slovenskej republiky na obdobie rokov 2020 – 2024 korupcia ničí spoločnosť, znižuje sebadôveru národa a potláča talent a kreativitu jednotlivcov. Korupcia kradne peniaze tam, kde sú najpotrebnejšie: rodinám, dôchodcom, čestným podnikateľom. Korupcia predražuje verejné služby, znásobuje cenu stavby diaľnic, lekárskych prístrojov či informačných systémov. Korupcia nás núti vynakladať čoraz viac peňazí na kontrolné systémy, aby sme vedeli odhaliť podvodníkov. Pre korupciu rastie byrokracia, ktorá komplikuje život bežným ľuďom aj podnikateľom. Korupcia je u nás podľa Svetového ekonomického fóra bezkonkurenčne najväčšou prekážkou podnikania. Menej korupcie znamená aj štíhlejší štát bez zbytočnej byrokracie, zjednodušenie podnikania, lepšiu prácu úradov a fungujúce služby. Základným predpokladom fungujúceho štátu je, aby zákon a spravodlivosť platili pre každého rovnako. Odstránenie klientelizmu a rodinkárstva posilní dôveru ľudí, že rozhoduje ich talent a poctivá práca. Profesionálne, včasné a fungujúce služby štátu, či už v zdravotníctve, alebo na úradoch, musí občan dostať preto, lebo má na ne nárok, nie preto, lebo má známosti a peniaze. Základným predpokladom fungujúcej demokratickej krajiny je nulová tolerancia ku korupčnému správaniu. Merateľným výsledkom deklarovaných protikorupčných opatrení je dosiahnuť v rebríčku vnímania korupcie Transparency International zlepšenie o 20 miest oproti aktuálnemu umiestneniu. Priority v oblasti korupcie môžeme zhrnúť do nasledovných oblastí, priority v oblasti odhaľovania, vyšetrovania a stíhania korupcie a s ňou súvisiacej trestnej činnosti. Vláda sa zaviazala prijať novú koncepciu zákona o preukazovaní pôvodu majetku, ktorá odstráni ústavné rozpory súčasného nefunkčného zákona a zavedie efektívny nástroj na postihovanie nelegálnych príjmov. Zákonom o zaisťovaní majetku v súlade s medzinárodnými štandardmi vyplývajúcimi zo záväzkov Slovenskej republiky v tejto oblasti vláda Slovenskej republiky zabezpečí efektívne vyhľadávanie, zaisťovanie a odnímanie výnosov z trestnej činnosti a zavedenie jasných a účelných pravidiel pre správu zaisteného majetku a nakladania s ním. Osobitný dôraz vláda bude klásť na zamedzenie účelových prevodov nelegálne získaného majetku vykonávaných s cieľom mariť výkon majetkových trestov uložených v trestnom konaní, zavedenie účinného mechanizmu skúmania pôvodu majetku páchateľov trestných činov korupcie, hospodárskej a majetkovej trestnej činnosti. Priority v oblasti preventívnych opatrení: – Prijať zásady integrity vo verejnej správe s osobitným dôrazom na etiku verejných funkcionárov a vrcholových nevolených administrátorov zastávajúcich politické posty. – Zavedenie hmotnej zodpovednosti politikov a verejných funkcionárov. Ak tajné služby zistia korupčné správanie verejných funkcionárov, budú povinné takéto zistenia odstúpiť orgánom činným v trestnom konaní. – Zavedenie trestného činu prikrmovania podľa vzoru rakúskej právnej úpravy. – Prijatie funkčného zákona o lobingu, ktorý bude kombináciou zákonnej regulácie, povinného registra lobistov a kódexu. – Prijať opatrenie na riešenie konfliktov záujmov a tzv. revolving door practices, ktoré predstavujú riziko pre spravodlivosť a nestrannosť pri rozhodovaní. – Zavedenie jasných pravidiel týkajúcich sa integrity a etiky a vytvorenie funkčného mechanizmu na kontrolu a riadenie konfliktu záujmov. – Zavedenie dátového prepojenia verejných orgánov štátnych dát ako jedného z predpokladov na odhaľovanie potenciálnych korupčných transakcií. – Eliminovať priestor na vznik a existenciu korupčných rizík pri poskytovaní dotácií z verejných zdrojov. – Implementovať odporúčania medzinárodných organizácií zaoberajúcich sa prevenciou korupcie a bojom proti korupcii. Priority v oblasti ochrany oznamovateľov: – Sfunkčnenie úradu na ochranu oznamovateľov protispoločenskej činnosti. – Ďalšia priorita v oblasti transparentnosti: zvýšenie transparentnosti výberových konaní a zavedenie jednotného výberového procesu. – Zavedenie povinného zverejňovania príloh a dodatkov k povinne zverejňovaným zmluvám. – Zavedenie zverejňovania štúdií a analytických materiálov vyhotovených za verejné zdroje v maximálnej možnej miere s prihliadnutím na oprávnené záujmy štátu a iných verejných subjektov.